प्रवास देश के मूल लोगों का जीवन प्रवासी हिंदी साहित्य में बहुत कम मिलता है। उसी देश के लोगों को पात्र बनाकर बहुत कम कहानीकारों ने लिखा है। ब्रिटेन से तेजेंद्र शर्मा की ‘पापा की सजा’, ‘इंतजाम’, ज़किया जुबैरी की ‘मारिया’, अचला शर्मा की ‘चौथी ऋतु’, उषा राजे सक्सेना की ‘वह रात’ तथा अमेरिका से सुध ओम ढींगरा की ‘सूरज क्यों निकलता है’ ऐसी ही कहानियाँ हैं। ये कहानियाँ एक दूसरे से बहुत भिन्न परिवेश की कहानियाँ हैं अतः बहुत भिन्न-भिन्न अनुभूतियाँ जगाती हैं। हमें विभिन्न संस्कृति-संस्कारों से परिचित कराती हैं, उन्हें जानने-समझने का अवसर देती हैं। ताकि बिना जजमेंटल हुए हम ऐसे लोगों को स्वीकार सकें। इन कहानियों से हिंदी साहित्य संसार का विस्तार होता है। ये कहानियाँ हिंदी साहित्य प्रेमियों के लिए नया गवाक्ष खोलती हैं।